Þingræður haldnar á Alþingi Íslendinga



Forseti. Þegar reglugerð um útfærslu landhelginnar í 200 sjómílur er gefin út 15. júlí, þá er henni ætlað að taka gildi á morgun eða frá og með 15. okt. Því ber nauðsyn til að setja lög um breyt. á l. nr. 102 frá 1973 til að fastákveða að ákvæði laganna, þ. á m. um veiðiheimildir, veiðitakmarkanir, veiðileyfi og viðurlög við brotum, taki í heild til allrar hinnar nýju 200 sjómílna fiskveiðilandhelgi. Það var um tvennt að velja að gefa út brbl. til breyt. á þessum lögum, þannig að ákvæði frá 1972 næðu til hinnar nýju reglugerðar, eða þá að leggja þetta frv. hér fram á Alþ. í trausti þess að það fái afgreiðslu á þessum sama degi, því að reglugerðin á að koma til framkvæmda frá miðnætti í nótt. Ég leitaði til fulltrúa stjórnarandstöðuflokkanna allra og bar undir þá hvorn háttinn þeir teldu vera æskilegri í þessu sambandi. Voru þeir allir sammála um að það væri réttara að leggja frv. fyrir Alþ. og hétu þeir því að stuðla að framgangi málsins á einum degi. En það var ekki hægt að taka frv. til umr. fyrr en nefndir höfðu verið kjörnar hér í d. Ég ætla því ekki að hafa fleiri orð um þetta, en vænti þess, að allir aðrir alþm. geri sitt til þess að flýta fyrir afgreiðslu málsins, og legg til, forseti, að að lokinni þessari umr. verði málinu vísað til sjútvn. sem ég vona að geti afgr. frv. á nokkrum mínútum, þannig að Nd. geti haldið áfram afgreiðslu málsins og vísað frv. til Ed. ekki síðar en um kl. 4 í dag.



Forseti. Farið er fram á, að þetta frv. fái afgreiðslu með nokkuð sérstökum hætti, þannig að hægt verði að afgr. málið sem lög frá Alþ. á þessum degi. Ég tel sjálfsagt að greiða fyrir því að þetta frv. nái fram að ganga í dag. Hér er um formbreytingu að ræða og ég ætla að hér geti ekki verið um neinn ágreining að ræða í sambandi við landhelgismálið. Af þessum ástæðum mun ég ekki ræða hér um landhelgismálið almennt, þó að vissulega sé ástæða til þess að slíkar umr. geti farið fram á Alþ., eins og það mál stendur nú í dag. Ég áskil mér allan rétt til þess að taka upp slíkar umr. hér í þinginu, væntanlega síðar í þessari viku eða a. m. k. áður en sendimenn á vegum íslenska ríkisins fara utan til þess að þinga um það mál við erlenda aðila. En sem sagt, ég ítreka það að ég vil greiða fyrir því að þetta frv. nái fram að ganga og verði að lögum í dag og tel það enda nauðsynlegt vegna þeirrar útfærslu sem ákveðið hefur verið með reglugerð að eigi að taka gildi frá og með næsta degi.

Gylfi Þ. Gíslason Hæstv. forseti. Ég vil aðeins staðfesta að fyrir nokkrum dögum ræddi hæstv. sjútvrh. við mig ásamt öðrum formönnum þingflokka stjórnarandstöðunnar um það, hvort Alþfl., þingflokkur hans, vildi stuðla að því að þetta frv., sem hér er til 1. umr., fengi greiða afgreiðslu í gegnum Alþ. og yrði afgr. á fyrsta raunverulegum starfsdegi þingsins. Þar sem hér er eingöngu um að ræða, eins og kom fram hjá hæstv. ráðh. og hv. síðasta ræðumanni, nauðsynlega og sjálfsagða formbreytingu, þá er þingflokkur Alþfl. reiðubúinn til þess að greiða fyrir því að málið geti orðið að lögum í dag.



Virðulegi forseti. Eins og fram kom í ræðu hæstv. sjútvrh., þá sneri hann sér til stjórnarandstöðuflokkanna í sambandi við meðferð þessa máls sem hér er nú til umr., hvorn háttinn þeir teldu eðlilegra að hafa á um meðferð málsins. Af okkar hálfu töldum við sjálfsagt að hafa þann hátt á sem hér hefur verið valinn og teljum sjálfsagt að þetta mál fái skjóta afgreiðslu í þinginu. Hér er um formsatriði að ræða sem þarf að fullnægja fyrir miðnætti í kvöld, og við munum því að sjálfsögðu ekki gera neitt það sem kemur til með að tefja fyrir málinu og teljum sjálfsagt að það geti farið með fullum hraða gegnum þingið.